**Karolus Aaponpoika Kaarlehto** (s. 1. syyskuuta 1997 Turku) on suomalainen jääkiekkomaalivahti, joka pelaa SM-liigajoukkue Porin Ässissä.

Ura
---

### Seuraura

Kaarlehto aloitti jääkiekkoilun noin 5–6-vuotiaana Paimion Hakassa. Hän aloitti lajin hyökkääjän pelipaikalla, mutta siirtyi PaiHassa sittemmin maalivahdiksi. Kaudella 2010–2011 hän pelasi PaiHan ja Salon Kiekkohaiden C-nuorten yhdistelmäjoukkueessa, jonka jälkeen Kaarlehto siirtyi 14-vuotiaana kaudeksi 2011–2012 TUTO Hockeyn organisaatioon. Kaudeksi 2012–2013 hän siirtyi sieltä edelleen Turun Palloseuraan.

Toukokuussa 2014 Kaarlehto solmi juniorisopimuksen TPS:n SM-liigajoukkueen kanssa. 16-vuotias Kaarlehto pelasi kauden 2014–2015 kuitenkin suurimmaksi osaksi seuran B-nuorissa. Hänet valittiin kauden päätteeksi B-nuorten SM-sarjan toiseen tähdistökentälliseen. TPS:n A-nuorissa Kaarlehto sai tililleen neljä ottelua. Kauden 2015–2016 Kaarlehto aloitti pääasiassa TPS:n A-nuorten kolmantena maalivahtina Aleksandr Georgijevin ja Juho Nikun kanssa. Georgijev kuitenkin väistyi syksyn mittaan joukkueesta saatuaan pelejä SM-liigassa ja Mestiksessä. Niku puolestaan siirtyi jo alkukaudesta Pohjois-Amerikkaan. Kaarlehto sai runkosarjassa lopulta tililleen eniten otteluita (23) TPS:n maalivahdeista. Hän edusti joukkuetta kauden aikana myös Junior Club World Cupissa. Kaarlehto puki kauden aikana myös yhteen otteluun SM-liigan pudotuspeleissä puolivälierissä Oulun Kärppiä vastaan.

Kaarlehto teki TPS:n kanssa kolmivuotisen jatkosopimuksen toukokuussa 2016. Muutamaa päivää myöhemmin seura vuokrasi hänet kaudeksi 2016–2017 TUTO Hockeyn Mestis-joukkueeseen. Kaarlehto pelasi tulokaskaudellaan 28 runkosarjaottelua torjuen viisi nollapeliä, mikä oli Espoo Unitedin Rasmus Tirrosen jälkeen toiseksi eniten koko Mestiksessä. Hänellä oli myös koko sarjan paras päästettyjen maalien keskiarvo (1.88). Pudotuspeleissä Kaarlehto pelasi kuusi ottelua torjuen yhden nollapelin. Hänet äänestettiin kauden päätteeksi Mestiksen ensimmäiseen tähdistökentälliseen.

Elokuussa 2017 TPS lainasi Kaarlehdon taas lähtökohtaisesti kauden 2017–2018 kattavalla sopimuksella TUTOon. Hän pelasi joukkueessa alkukaudella neljä runkosarja- ja yhden Suomen Cupin ottelun, mutta Kaarlehto jäi kuitenkin selkeäksi kakkosmaalivahdiksi Julius Pohjanoksalle ja esiintyi varsin heikosti, mistä kertoi runkosarjan torjuntaprosentti 77,6%. Hän siirtyikin marraskuun lopulla TPS:n A-nuorten vahvuuteen. Tammikuussa 2018 Kaarlehto palasi Mestikseen ja siirtyi alustavasti viikoksi lainalle Savonlinnan Pallokerhoon paikkaamaan Joonas Toivosen loukkaantumista. Hän pelasi siellä kuusi ottelua, kunnes helmikuussa Kaarlehto palasi TPS:n kanssa aiemmin sovitun mukaisesti loppukaudeksi TUTOon. Hän jakoi loppukaudella varsin tasaisesti torjuntavastuuta Julius Pohjanoksan kanssa, mutta jäi tälle finaaleissa kuitenkin kakkoseksi. Kaarlehto voitti kauden päätteeksi Mestis-hopeaa. Hän voitti kauden aikana myös Suomen Cupin.

Kaudeksi 2018–2019 Kaarlehto siirtyi kaksivuotisella sopimuksella Saimaan Pallon SM-liigajoukkueeseen. Hän lähti kauteen niin ikään joukkueen kolmosmaalivahtina Frans Tuohimaalle ja Niclas Westerholmille. Syyskuussa SaiPa lainasi Kaarlehdon toistaiseksi voimassa olevalla sopimuksella Mestis-joukkue Imatran Ketterään. 12. joulukuuta 2018 vieraissa Jokipoikia vastaan hän onnistui tekemään maalin, kun Kaarlehto viimeisteli Ketterälle 1–4-loppulukemat vastustajan tyhjään maaliin ajassa 59.52. Hänet valittiin Mestiksen tammikuun 2019 kuukauden kentälliseen. Kaarlehto puki kauden aikana SaiPan paidan neljään SM-liigaotteluun, mutta hän jäi kuitenkin ilman peliaikaa. Helmikuussa 2019 seura vahvisti Kaarlehdon pelaavan Ketterässä kauden loppuun. Hän torjui joukkueen Mestiksen mestaruuteen. Kaarlehto voitti kauden aikana myös Suomen Cupin.

Kaarlehto lähti kauteen 2019–2020 SaiPan toisena maalivahtina Niclas Westerholmin kanssa. Hän teki liigadebyyttinsä runkosarjan toisella kierroksella 14. syyskuuta 2019 vieraissa KooKoota vastaan, kun Kaarlehto vaihdettiin SaiPan maalille Westerholmin tilalle ajassa 8.16, kun KooKoo siirtyi ottelussa 3–0-johtoon. Kaarlehto torjui ottelussa 12 kertaa ja päästi kaksi maalia, kun SaiPa hävisi ottelun lopulta lukemin 5–1. Ensimmäisen SM-liigaottelunsa aloittavana maalivahtina hän pelasi runkosarjan viidennellä kierroksella 21. syyskuuta 2019 vieraissa Tapparaa vastaan. Kaarlehto torjui SaiPan 4–1-tappioon päättyneessä ottelussa 26 kertaa ja päästi kolme maalia. Ensimmäisen nollapelinsä Kaarlehto torjui seitsemännessä ottelussaan 18. lokakuuta 2019 vieraissa Pelicansia vastaan. Hän torjui SaiPan 0–3-voittoon päättyneessä ottelussa 33 kertaa. Seppo Repo valitsi Kaarlehdon ottelun Alumnien tähtien ykköstähdeksi. Kaikkiaan hän pelasi tulokaskautensa aikana 22 runkosarjaottelua.

Kaarlehto siirtyi kaudeksi 2020–2021 vuoden mittaisella sopimuksella Tanskaan Metal Ligaenissa pelaavan Esbjerg Energyn riveihin. Hän pelasi joukkueessa kaksi runkosarjaottelua, mutta Kaarlehto jäi kuitenkin selkeäksi kakkosmaalivahdiksi Thomas Lillielle. Marraskuussa 2020 hänen sopimuksensa purettiin, kun Energyn maalivahtiosasto täydentyi WHL-lainamaalivahti Mads Søgaardilla. Saman kuun lopulla Kaarlehto siirtyi loppukauden kattavalla sopimuksella Slovakian Extraligan HK 32 Liptovský Mikulášiin. Kaudeksi 2021–2022 hän siirtyi vuoden mittaisella sopimuksella samassa liigassa pelaavaan HK Dukla Michalovceen. Samalla seura vahvisti hankkineensa maalivahtiosastolleen Kaarlehdolle TPS:stä ja TUTOsta tutun Julius Pohjanoksan sekä niinikään TUTOn organisaatiossa pelanneen Michal Vojvodan. Duklan urheilutoimenjohtajana toimi kolmikolle TUTOsta tuttu Elmo Aittola. 10. lokakuuta 2021 Kaarlehto onnistui tekemään maalin ottelussa HK Spišská Nová Vesiä vastaan, kun hän viimeisteli Duklalle 3–1-loppulukemat vastustajan tyhjään maaliin. Hän jakoi alkukaudella torjuntavastuuta Devin Williamsin kanssa, kunnes joulukuun 2021 lopulla seura vahvisti maalivahtiosastoaan Tomáš Vošvrdalla. Tammikuussa 2022 Kaarlehden sopimus Duklan kanssa purettiin yhteisymmärryksessä. Samassa kuussa hän liittyi Mikkelin Jukurien SM-liigajoukkueen harjoitusvahvuuteen. Kaarlehto sai tammikuun lopulla seuraan loppukauden kattavan jatkosopimuksen. Hän jäi vähälle vastuulle Oskari Salmisen takana, mutta Kaarlehto onnistui kuitenkin torjumaan voiton jokaisessa kolmessa aloittamassaan runkosarjaottelussa. Pudotuspeleissä hän pelasi kaksi ottelua, joissa Kaarlehto päästi vain kaksi maalia.

Kaudeksi 2022–2023 Kaarlehto siirtyi vuoden mittaisella sopimuksella Ranskan Ligue Magnusin Anglet Hormadiin. Syyskuussa 2022 hän kuitenkin halusi purkaa kesken koeajan sopimuksensa, kun Kaarlehto sai sopimustarjouksen edellisen kauden seuraltaan Mikkelin Jukureilta, jonka kanssa hän teki loppukauden kattavan sopimuksen. Kaarlehto hankittiin joukkueeseen paikkaamaan Markus Ruusun pitkäaikaista loukkaantumista. Tammikuussa 2023 Kaarlehdon sopimus Jukurien kanssa purettiin yhteisymmärryksessä ja hän siirtyi loppukauden kattavalla sopimuksella Oulun Kärppiin. Kaarlehto hankittiin joukkueeseen ensisijaisesti paikkaamaan Joel Blomqvistin loukkaantumista. Hän pelasi Kärpissä lopulta vain yhden ottelun. Kun joukkueen maalivahtiosasto täydentyi Niclas Westerholmilla, kolme päivää ennen siirtotakarajaa helmikuussa 2023 Kärpät lainasi Kaarlehdon loppukaudeksi Ruotsin SHL-liigan Timrå IK:hon. Hän pelasi siellä kaksi runkosarjaottelua.

Kaudeksi 2023–2024 Kaarlehto siirtyi kaksivuotisella sopimuksella Porin Ässiin. Hän toimi pääasiassa joukkueen kakkosmaalivahtina Niklas Rubinille ja pelasi 11 runkosarjaottelua.

### Maajoukkueura

Kaarlehto pelasi alle 20-vuotiaiden MM-kilpailuissa vuonna 2017, jolloin hän toimi lähes koko turnauksen ajan kakkosmaalivahtina Veini Vehviläiselle. Kaarlehto pelasi ainoastaan noin kahden erän ajan alkulohkon ottelussa Tanskaa vastaan, kun hänet vaihdettiin Vehviläisen tilalle Suomen maalinsuulle toiseen erään Tanskan johtaessa 2–0. Kaarlehto torjui ottelussa kuusi kertaa, mutta Suomi hävisi ottelun lopulta lukemin 3–2. Yhteensä hän on pelannut kahdeksan nuorten ja kaksi poikien maaottelua.

Muuta
-----

Kaarlehto valmistui ylioppilaaksi Kerttulin lukiosta keväällä 2017.

Tilastot
--------

|   |   | Runkosarja |   | Pudotuspelit |   | Palkinnot |   |
| --- | --- | --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |  |  |  |  |  |  |
| 2014–2015 | TPS | A-SM | 1 |  |  |  |  |  |  |  | 90,0 | – | – | – | – | – | – | – | – |
| 2015–2016 | TPS | A-SM | 4 |  |  |  |  | 4 |  | 0.97 | 96,1 | – | – | – | – | – | – | – | – |
| 2015–2016 | TPS | A-SM | 23 |  |  |  |  | 54 |  | 2.48 | 92,3 | 2 |  |  |  | 3 |  | 1.53 | 95,1 |
| 2016–2017 | TUTO Hockey | Mestis | 28 | 16 | 9 | 3 | 1662 | 52 | 5 | 1.88 | 92,5 | 6 | 3 | 3 | 475 | 10 | 1 | 1.26 | 94,6 | Ykköstähdistö |
| 2017–2018 | TPS | A-SM | 3 |  |  |  |  | 9 |  |  | 91,7 | – | – | – | – | – | – | – | – |
|  | SaPKo | Mestis | 6 | 4 | 0 | 2 | 368 | 14 | 1 | 0.88 | 91,5 | – | – | – | – | – | – | – | – |
|  | TUTO Hockey | Mestis | 10 | 3 | 5 | 1 | 505 | 26 | 0 | 1.63 | 87,1 | 6 | 2 | 4 | 339 | 16 | 0 | 2.67 | 90,6 |
| 2018–2019 | Ketterä | Mestis | 32 | 16 | 7 | 8 | 1814 | 73 | 4 | 2.28 | 91,4 | 14 | 12 | 2 | 849 | 29 | 1 | 2.07 | 92,0 |
| 2019–2020 | SaiPa | SM-liiga | 22 | 8 | 10 | 2 | 1226 | 68 | 1 | 3.33 | 88,3 | – | – | – | – | – | – | – | – |
| 2020–2021 | Esbjerg Energy | Tanska | 2 |  |  |  |  | 6 |  |  | 89,3 | – | – | – | – | – | – | – | – |
|  | HK 32 Liptovský Mikuláš | SloEL | 17 | 6 | 10 | 6 | 893 | 57 | 0 | 3.83 | 91,7 | – | – | – | – | – | – | – | – |
| 2021–2022 | HK Dukla Michalovce | SloEL | 15 | 7 | 7 | 1 | 903 | 50 | 0 | 3.32 | 88,9 | – | – | – | – | – | – | – | – |
|  | Jukurit | SM-liiga | 4 | 2 | 0 | 1 | 185 | 7 | 0 | 2.27 | 90,8 | 2 | 1 | 1 | 120 | 2 | 0 | 1.00 | 96,6 |
| 2022–2023 | Anglet Hormadi | Ranska | 2 | 0 | 2 | 0 | 100 | 11 | 0 | 6.60 | 84,3 | – | – | – | – | – | – | – | – |
|  | Jukurit | SM-liiga | 12 | 6 | 5 | 1 | 700 | 27 | 1 | 2.31 | 91,8 | – | – | – | – | – | – | – | – |
|  | Kärpät | SM-liiga | 1 | 0 | 1 | 0 | 22 | 3 | 0 | 3.00 | 80,0 | – | – | – | – | – | – | – | – |
|  | Timrå IK | SHL | 2 | 1 | 0 | 0 | 60 | 1 | 0 | 0.99 | 95,2 | – | – | – | – | – | – | – | – |
| 2023–2024 | Ässät | SM-liiga | 11 | 2 | 5 | 3 | 621 | 26 | 1 | 2.51 | 89,5 | – | – | – | – | – | – | – | – |

### Maajoukkuetilastot

| Vuosi | Turnaus | O | V | H | MIN | PM | NP | PMK | TP% |
| --- | --- | --- | --- | --- | --- | --- | --- | --- | --- |
| 2017 | JMM | 1 | 0 | 0 | 39 | 1 | 0 | 1.53 | 85,7 |

Lähteet
-------

* Karolus Kaarlehto The Internet Hockey Databasessa (englanniksi)
* Karolus Kaarlehto Eurohockey-sivustolla (englanniksi)
* Karolus Kaarlehto *Elite Prospects*. Everysport Media Group AB.  (englanniksi)

### Viitteet

1. ↑  Teiskonlahti, Kirsi: Erikoiset maalit harmittivat Vehviläistä *Jatkoaika.com*.  27.12.2016. Jatkoaika r.y. Viitattu 4.1.2017.
2. ↑  KAARLEHTO, Karolus Aaponpoika *HockeySlovakia.sk*. Slovenský zväz ľadového hokeja. Viitattu 10.1.2022. (slovakiksi)
3. 1 2 3 4 5 6 7 8 9 10  Karolus Kaarlehto *Elite Prospects*. Everysport Media Group AB.  (englanniksi)
4. ↑  Heikkinen, Antero: Karolus Kaarlehto on tyytyväinen paluumuuttaja – Jukurien kakkosvahti haluaa vakiinnuttaa paikkansa liigapelaajana *mikkelinkaupunkilehti.fi*.  26.10.2022. Kaakon Viestintä Oy. Viitattu 23.1.2023.
5. ↑  Paimion Hakan kasvatti Karolus Kaarlehto Nuorissa Leijonissa *paimionhaka.fi*.  6.4.2016. Paimion Haka ry. Viitattu 4.1.2017.
6. ↑  TPS vahvisti ensi kauden joukkuettaan *Jatkoaika.com*.  5.5.2014. Jatkoaika r.y. Viitattu 4.1.2017.
7. 1 2  Karolus Kaarlehto Eurohockey-sivustolla (englanniksi)
8. ↑  TPS:lle iso rypäs sopimuksia - Heikkinen vahvistamaan takalinjoja *Jatkoaika.com*.  18.5.2016. Jatkoaika r.y. Viitattu 4.1.2017.
9. ↑  TUTOn tulevan kauden runko julki - Wilenius siirtyy Turkuun *Jatkoaika.com*.  21.5.2016. Jatkoaika r.y. Viitattu 4.1.2017.
10. ↑  Mestis-kauden parhaimmisto sai palkintonsa - Tanuksen tykkikausi keräsi arvostusta *Jatkoaika.com*.  27.4.2017. Jatkoaika r.y. Viitattu 27.4.2017.
11. ↑  Karolus Kaarlehto jatkaa TUTOssa *tutohockey.fi*.  23.8.2017. TUTO Hockey Oy. Viitattu 23.8.2017.
12. ↑  TUTOssa sivuraiteelle ajautunut maalivahti siirtyy Nuorten SM-liigaan *Jatkoaika.com*.  30.11.2017. Jatkoaika r.y. Viitattu 18.4.2018.
13. ↑  Karolus Kaarlehto SaPKoon tälle viikolle"! *sapko.fi*.  2.1.2018. Savonlinnan Pallokerho Oy.  Arkistoitu 5.5.2018. Viitattu 18.4.2018.
14. ↑  Sami Salminen Try-outille TUTOon - Kaarlehto palaa Kupittaalle *tutohockey.fi*.  1.2.2018. TUTO Hockey Oy. Viitattu 18.4.2018.
15. ↑  SaiPa julkisti tukun pelaajasopimuksia − Itävallan pääsarjassa kovia tehoja tehnyt Tyler Morley siirtyy Lappeenrantaan *Jatkoaika.com*.  3.5.2018. Jatkoaika r.y. Viitattu 4.5.2018.
16. ↑  Aku Alho ja Karolus Kaarlehto lainalle Ketterään *kettera.net*.  18.9.2018. Imatran Ketterä Oy. Viitattu 18.9.2018.
17. ↑  Touru, Ville: Video: Maalivahti teki maalin Mestiksessä! *is.fi*.  12.12.2018. Sanoma Media Finland Oy. Viitattu 13.12.2018.
18. ↑  Mestiksen tammikuun kentällinen valittu - nämä kuusi pelaajaa vakuuttivat tammikuussa *mestis.fi*.  1.2.2019. Suomen Jääkiekkoliitto – Finlands Ishockeyförbund ry. Viitattu 4.2.2019.
19. ↑  Ville Vainikainen pelaa SaiPassa kuluvan kevään ja tulevan kauden, Mäntykivi ja Kaarlehto jatkavat puolestaan Ketterässä *saipa.fi*.  12.2.2019. Liiga-SaiPa Oy. Viitattu 13.2.2019.
20. ↑  Kookoo - Saipa, 14.9.2019 *liiga.fi*.  14.9.2019. Jääkiekon SM-liiga Oy. Viitattu 15.9.2019.
21. ↑  Kookoo - Saipa, 14.9.2019 *liiga.fi*.  14.9.2019. Jääkiekon SM-liiga Oy. Viitattu 15.9.2019.
22. ↑  Tappara- Saipa, 21.9.2019 *liiga.fi*.  21.9.2019. Jääkiekon SM-liiga Oy. Viitattu 25.9.2019.
23. ↑  SaiPa taisteli Lahdessa komean vierasvoiton - Karolus Kaarlehto torjui nollapelin *saipa.fi*.  18.10.2019. Liiga-SaiPa Oy. Viitattu 18.10.2019. (englanniksi)
24. ↑  Pelicans - SaiPa, 18.10.2019 *liiga.fi*.  18.10.2019. Jääkiekon SM-liiga Oy. Viitattu 14.4.2020.
25. ↑  Kaarlehto jatkaa uraansa Tanskassa *jatkoaika.com*.  23.6.2020. Jatkoaika r.y. Viitattu 23.6.2020.
26. ↑  Den lange målmand begynder med øjeblikkelig virkning i Vestjylland *metalligaen.dk*.  17.11.2020. Danmarks Ishockey Union. Viitattu 24.1.2023. (tanskaksi)
27. ↑  Nové posily *mhk32lm.sk*.  27.11.2020. Mestský Hokejový klub 32 Liptovský Mikuláš, a.s. Viitattu 6.12.2020. (slovakiksi)
28. ↑  Seppä, Lassi: Suomalainen maalivahtikaksikko jatkaa uraansa Slovakian pääsarjassa *Jatkoaika.com*.  18.6.2021. Jatkoaika r.y. Viitattu 18.6.2021.
29. ↑  Hurmerinta, Eero: Maalivahti Karolus Kaarlehto teki maalin Slovakiassa *Jatkoaika.com*.  10.10.2021. Jatkoaika r.y. Viitattu 11.10.2021.
30. ↑  HK Dukla Ingema Michalovce opúšťa Karolus Kaarlehto. *instagram.com*.  10.1.2022. Hokejový klub Dukla Ingema Michalovce. Viitattu 24.1.2023. (slovakiksi)
31. ↑  Karolus Kaarlehdolle sopimus Jukurien maalinsuulle *Jatkoaika.com*.  30.1.2022. Jatkoaika r.y. Viitattu 31.1.2022.
32. ↑  Jukurien pelaaja-arviot 2021−22: Salminen ja Palmu loistivat sensaatiokauden kirkkaimpina tähtinä *Jatkoaika.com*.  16.4.2022. Jatkoaika r.y. Viitattu 27.5.2022.
33. ↑  Anglet Hormadi Pays Basque on Instagram • Photos and videos *instagram.com*.  5.8.2022. NL’Anglet Hormadi Pays Basque est une SASP. Viitattu 24.1.2023. (ranskaksi)
34. ↑  Markus Ruusulle kuukausien huili − Karolus Kaarlehto paikkaajaksi Jukurien maalivahtiosastolle *Jatkoaika.com*.  15.9.2022. Jatkoaika r.y. Viitattu 15.9.2022.
35. ↑  Seppä, Lassi: Karolus Kaarlehto Kärppien maalivahtiosastolle loppukaudeksi *Jatkoaika.com*.  24.1.2023. Jatkoaika r.y. Viitattu 24.1.2023.
36. ↑  Isokoski, Riku: Tieksola palaa Kärppiin, maalivahtiosastolla jälleen muutoksia *Jatkoaika.com*.  13.2.2023. Jatkoaika r.y. Viitattu 14.2.2023.
37. ↑  Maalivahti Karolus Kaarlehto siirtyy Ässiin *assat.com*.  18.4.2023. HC Ässät Pori Oy. Viitattu 1.5.2023.
38. ↑  GAME SUMMARY (pdf) *stats.iihf.com*.  27.12.2016. IIHF. Viitattu 4.1.2017. (englanniksi)
39. ↑  Uudet ylioppilaat Lounais-Suomen lukioista *ts.fi*.  18.5.2017. Turun Sanomat Oy.  Arkistoitu 13.7.2021. Viitattu 14.4.2020.

Ässät – SM-liiga
6 Joensuu (**C**) |
7 Vuori |
8 Zábranský |
10 Virtanen |
14 Ikonen |
15 Karnaranta |
16 Noiva |
19 Juhola |
20 Talaja (**A**) |
21 Matinmikko |
23 Graber |
26 Ojantakanen |
29 Hämeenaho |
34 Heimosalmi |
35 Rovio |
36 Kaarlehto |
37 Määttä |
38 Hellman |
40 Lefebvre |
41 Rubin |
44 Järvinen (**A**) |
49 Viirret |
51 Salmela (**A**) |
61 Viitala |
66 Riekkinen |
70 M. Davidsson |
71 J. Davidsson |
73 Erholtz |
78 Fabre |
86 Knihti |
93 Vanhatalo |
-- Ylitalo  

Valmentajat Härkälä – Turunen – Vidman – Rosendahl